Voqea Mingbuloq tumanida sodir bo‘lgan. Videodan kadr Namangan viloyati IIB matbuot xizmati xabariga ko‘ra, 2013, 2014 va 2018 yillarda sudlangan shaxs bir kechada 13 ta do‘konga o‘g‘rilikka tushgan. 12 noyabr kuni soat 22:00 lar atrofida u Mingbuloq tumani Jo‘masho‘y shaharchasiga kelib, Bog‘i Eram va Ozodlik ko‘chalaridagi savdo do‘konlarini «tekshiruvdan» o‘tkazgan. 13 noyabr kuni soat 00:31 lar atrofida u qora rangdagi tibbiy niqob kiyib, uyali telefonlar do‘konini talon-toroj qilgan. Shundan so‘ng, ertalabgacha u yana 12 ta do‘konga o‘g‘rilikka tushgan. «13 ta do‘konda u 130 million so‘mlik tovarlarni o‘zlashtirgan. Mazkur holat yuzasidan Jinoyat kodeksining 169-moddasi 3-qismi (o‘g‘rilik) «a» bandi bilan ish qo‘zg‘atildi», — dedi Mingbuloq tumani IIB tergov bo‘limi boshlig‘i Elmurod Olimov. Ushbu shaxs protsessual tartibda ushlangan.